5 Bakeresete ba Bahebera ba ne ba tlhoka go lemoga sengwe se se botlhokwa ka thulaganyo ya kobamelo e e neng e tlhomilwe ke Keresete. E ne e theilwe thata mo tumelong go na le mo dilong tse di bonwang, le fa go ntse jalo e ne e le ya maemo a a kwa godimo go feta Molao o o neng wa tla ka moporofeti Moshe. Paulo o ne a kwala jaana: “Fa madi a dipodi le a dipoo le melora ya kgomo ya moroba e e kgatšhiwang mo go ba ba leswafaditsweng di itshepisa nama gore e nne phepa, madi a ga Keresete, yo ka moya wa bosakhutleng a neng a ikisa tshupelo kwa Modimong a se na molato, one a tla ntlafatsa digakolodi tsa rona mo ditirong tse di suleng go le kana kang gore re direle Modimo yo o tshelang tirelo e e boitshepo?” (Bahebera 9:13, 14) Ee, boitshwarelo jo bo bonwang ka go dumela mo setlhabelong sa thekololo sa ga Jesu Keresete ke jwa maemo a a kwa godimo ka ditsela tse dintsi go feta jo bo neng bo bonwa ka ditlhabelo tse di neng di dirwa mo thulaganyong ya Molao.—Bahebera 7:26-28.